## Pravilnik o programu i načinu stručnog usavršavanja i provjeri stručnosti nadzornika i drugih zaposlenika koji rade na stručnim poslovima tehničkih pregleda i registracije vozila

### NN 166/1998 (30.12.1998.), Pravilnik o programu i načinu stručnog usavršavanja i provjeri stručnosti nadzornika i drugih zaposlenika koji rade na stručnim poslovima tehničkih pregleda i registracije vozila

# CENTAR ZA VOZILA HRVATSKE HRVATSKI AUTOKLUB

Na temelju članka 280. stavka 3. Zakonom o sigurnosti prometa na cestama
("Narodne novine" 59/96), te rješenja Ministarstva unutarnjih poslova Republike
Hrvatske broj 511-01-72-7693/7-93 od 5. kolovoza 1993., Nadzorni odbor
Centra za vozila Hrvatske na sjednici održanoj 17. prosinca 1998. i Upravni
odbor Hrvatskog autokluba na sjednici održanoj 17. prosinca 1998. godine,
donijeli su

## **PRAVILNIK**

### **O PROGRAMU I NAČINU STRUČNOG USAVRŠAVANJA I PROVJERI STRUČNOSTI NADZORNIKA I DRUGIH ZAPOSLENIKA KOJI RADE NA STRUČNIM POSLOVIMA TEHNIČKIH PREGLEDA I REGISTRACIJE VOZILA**

I. OPĆE ODREDBE

Članak 1.

Ovim se pravilnikom propisuje program i način stručnog usavršavanja
i provjere stručnosti nadzornika i drugih zaposlenika koji rade na stručnim
poslovima tehničkih pregleda i registracije vozila.

Članak 2.

Stručno usavršavanje i provjera stručnosti zaposlenika koji rade na
stručnim poslovima tehničkih pregleda i registracije vozila (u daljnjem
tekstu: stručno usavršavanje i provjera stručnosti zaposlenika) obavlja
se prema programima koji čine sastavni dio ovog pravilnika.

Članak 3.

Stručno usavršavanje zaposlenika obavlja se, u pravilu, jednom godišnje
(redovno stručno usavršavanje), a provjera stručnosti najmanje jednom u
dvije godine.

Iznimno, ukoliko dođe do znatnije izmjene propisa ili bitnijih promjena
u radu na poslovima tehničkih pregleda, registracije vozila, osiguranja,
naknade za ceste i dr., te ukoliko veći broj zaposlenika zbog opravdanih
razloga nije pristupio redovnom stručnom usavršavanju i provjeri stručnosti
(zbog bolovanja, vojne vježbe i sl.) ili nije pokazao odgovarajući uspjeh
na provjeri stručnosti, stručno usavršavanje i provjera stručnosti zaposlenika
može se organizirati i izvanredno (izvanredno stručno usavršavanje i provjera
stručnosti).

Izvanredno stručno usavršavanje i provjera stručnosti zaposlenika obavlja
se na način i po programu utvrđenom za redovno stručno usavršavanje.

Odluku o stručnom usavršavanju i provjeri stručnosti zaposlenika donosi
direktor Centra za vozila Hrvatske.

Članak 4.

Stručno usavršavanje i provjeru stručnosti zaposlenika obavlja Centar
za vozila Hrvatske.

Članak 5.

Stručnom usavršavanju i provjeri stručnosti podvrgavaju se zaposlenici
koji rade na tehničkim i referentskim poslovima tehničkih pregleda, registracije
vozila, usluga registracije vozila, osiguranja vozila, naplate naknada
za ceste i drugim stručnim poslovima u stanicama za tehničke preglede vozila
(poput blagajničkih, evidencijskih i sl.), kao i zaposlenici koji neposredno
rukovode stanicama.

Stručnom usavršavanju i provjeri stručnosti mogu pristupiti i zaposlenici
drugih tijela i organizacija (npr. osiguravajućih zavoda i sl.) koji rade
u prostorijama pravne osobe unutar koje djeluje stanica za tehnički pregled
vozila.

Članak 6.

Stručno usavršavanje i provjera stručnosti zaposlenika provodi se prema
unaprijed utvrđenoj i objavljenoj literaturi i propisima.

Centar za vozila Hrvatske je obvezan permanentno i ažurno dostavljati
literaturu i propise iz stavka 1. ovog članka svim zaposlenicima iz članka
5. stavak 1. ovog pravilnika.

Članak 7.

Stručno usavršavanje i provjera stručnosti zaposlenika koji rade u stanicama
za tehničke preglede vozila financira se iz dijela naknade za tehničke
preglede, registraciju vozila kao i poslove koji su s tim neposredno povezani,
koji pripada Centru za vozila Hrvatske.

Financiranje stručnog usavršavanja i provjere stručnosti zaposlenika
drugih pravnih osoba s kojima Centar za vozila Hrvatske ima ugovor o poslovno
tehničkoj suradnji, obavlja se u skladu s tim ugovorom.

Visinu naknade za stručno usavršavanje i provjeru stručnosti zaposlenika
iz stavka 2. ovog članka utvrđuje direktor Centra za vozila Hrvatske.

Članak 8.

Stručno usavršavanje i provjera stručnosti zaposlenika organizira se
za sve djelatnike za koje postoji ta obveza i to u obliku seminarskih turnusa
identičnog sadržaja, na način da se ne narušava redovni raspored rada stanica
za tehničke preglede vozila.

Stručno usavršavanje i provjera stručnosti zaposlenika u pravilu se
obavlja tako da se na istom seminaru održavaju predavanja i provjera stručnosti,
kao i razmjena mišljenja svih sudionika seminara s organizatorom.

II. STRUČNO USAVRŠAVANJE

Članak 9.

Stručno usavršavanje u pravilu se izvodi u obliku predavanja ili rasprava
između predavača i slušatelja.

Iznimno, stručno usavršavanje može se provoditi i samoobrazovanjem,
konzultacijama ili kombinacijom samoobrazovanja i konzultacija.

Članak 10.

Stručno usavršavanje zaposlenika koji rade na stručnim poslovima tehničkih
pregleda vozila (nadzornika) obavlja se prema posebnom programu stručnog
usavršavanja (Program ispita za nadzornike tehničke ispravnosti vozila).

Stručno usavršavanje zaposlenika koji rade na stručnim referentskim
poslovima tehničkih pregleda vozila, registracije vozila, usluga registracije
vozila, osiguranja vozila, naplate naknada za ceste i drugih obveza i zaposlenika
koji rade na drugim stručnim referentskim poslovima u stanicama za tehnički
pregled vozila (poput blagajničkih, evidencijskih i dr.) - referenata,
obavlja se prema posebnom programu stručnog usavršavanja koji donose stručne
organizacije.

Članak 11.

Zaposlenici iz članka 5. stavak 1. ovog pravilnika dužni su za vrijeme
trajanja stručnog usavršavanja redovno prisustvovati predavanjima i stručnim
raspravama koje se vode na seminaru. Centar za vozila Hrvatske pridržava
pravo vođenja evidencije o prisutnosti stručnom usavršavanju.

III. PROVJERA STRUČNOSTI

Članak 12.

Provjera stručnosti zaposlenika iz članka 5. ovog pravilnika obavlja
se na način utvrđen ovim pravilnikom i uputama Centra za vozila Hrvatske.

Provjera stručnosti zaposlenika obavlja se prema programu stručnog usavršavanja
iz članka 10. ovog pravilnika.

Članak 13.

Provjeru stručnosti zaposlenika obavlja Komisija za provjeru stručnosti
zaposlenika (u daljnjem tekstu: Komisija) čije članove imenuje direktor
Centra za vozila Hrvatske koji je po funkciji predsjednik Komisije.

Komisiju sačinjavaju predsjednik i dva člana.

Predsjednik i članovi komisije imaju zamjenike koji se imenuju na način
i po postupku utvrđenom u stavku 1. ovog članka.

Članak 14.

Radi obavljanja provjere stručnosti u više grupa, predsjednik Komisije
može imenovati više podkomisija.

Podkomisija se sastoji od tri člana, a za predsjednika podkomisije se
imenuju članovi Komisije ili zamjenici članova Komisije.

Članak 15.

Provjera stručnosti obavlja se službenim testovima koje izrađuje Centar
za vozila Hrvatske.

Testovi za provjeru stručnosti zaposlenika upotrebljavaju se i čuvaju
u skladu s propisima u poslovnoj tajni.

Članak 16.

Zaposlenici koji pristupaju provjeri stručnosti dužni su prije započete
provjere predati Komisiji potrebnu dokumentaciju prema odredbama ovog pravilnika,
a prema potrebi i dokumente za identifikaciju.

Prije početka provjere stručnosti Komisija je obvezna utvrditi identitet
zaposlenika.

Članak 17.

Ako zaposlenici iz članka 5. ovog pravilnika ne pristupe provjeri stručnosti
iz opravdanog razloga ili prije početka provjere stručnosti odustanu od
te provjere, smatra se da provjeri stručnosti nisu niti pristupili.

Ako zaposlenici iz članka 5. ovog pravilnika odustanu od već započete
provjere stručnosti smatra se da na provjeri stručnosti nisu zadovoljili.

Ako se zaposlenici iz članka 5. ovog pravilnika prilikom provjere stručnosti
služe nedozvoljenim sredstvima, prepisuju jedan od drugoga, došaptavaju
se ili na neki drugi način ometaju provedbu provjere stručnosti, predsjednik
Komisije ili njegov zamjenik udaljit će ih sa provjere stručnosti i smatrat
će se da na toj provjeri nisu zadovoljili.

Članak 18.

Provjerom stručnosti utvrđuje se da li su zaposlenici usvojili sadržaje
iz programa stručnog usavršavanja.

Provjera stručnosti na svakom pojedinom seminaru obavlja se najviše
iz dva pokušaja.

Na provjeri stručnosti zadovoljio je djelatnik iz članka 5. ovog pravilnika
koji je točnim odgovorima na pitanja u testu postigao najmanje 90% bodova.

Djelatnik koji na provjeri stručnosti ne udovolji niti u drugom pokušaju,
smatra se da nije zadovoljio na provjeri stručnosti istekom roka od najmanje
30 dana.

Djelatnik koji na provjeri stručnosti iz stavka 4. ovog članka ne udovolji
(treći pokušaj), smatra se da nije zadovoljio na provjeri stručnosti i
ponovno može pristupiti provjeri stručnosti istekom roka od godinu dana
od dana prve provjere stručnosti.

Članak 19.

Djelatniku koji ne zadovolji na provjeri stručnosti Komisija je dužna
obrazložiti zbog čega na provjeri nije zadovoljio i omogućiti mu uvid u
test.

IV. EVIDENCIJA

Članak 20.

Stručnom usavršavanju i provjeri stručnosti zaposlenika Centar za vozila
Hrvatske vodi evidenciju koju čine:

1. matična knjiga

2. izvješće o rezultatima provjere stručnosti.

Sadržaj matične knjige iz stavka 1. ovog članka utvrđuje Centar za vozila
Hrvatske.

Članak 21.

Izvješće o rezultatima provjere objavljuje se na oglasnoj ploči ili
na drugi način na seminaru i to odmah, neposredno nakon obavljene provjere
stručnosti i utvrđivanja rezultata.

Izvješće iz stavka 1. ovog članka sadrži sljedeće podatke: redni broj,
ime i prezime zaposlenika, naziv ili šifru organizacije u kojoj je djelatnik
uposlen, te ukupan broj bodova koji je djelatnik postigao na provjeri stručnosti.

Izvješće o rezultatima provjere stručnosti dostavlja se organizacijama
koje imaju stanicu za tehnički pregled vozila, Ministarstvu unutarnjih
poslova i Hrvatskom autoklubu.

Članak 22.

Djelatniku koji zadovolji na provjeri stručnosti izdaje se i ovjerava
karton o provjeri stručnosti zaposlenika stanica za tehnički pregled vozila
(u daljnjem tekstu: Karton o provjeri stručnosti) koji utvrđuje Centar
za vozila Hrvatske.

Karton o provjeri stručnosti je sastavni dio ovlaštenja (licence) za
obavljanje poslova u stanicama za tehničke preglede vozila izdanog od Ministarstva
unutarnjih poslova.

Zaposlenici iz članka 5. stavak 1. ovog pravilnika dužni su na svom
radnom mjestu i na seminarima za stručno usavršavanje i provjeri stručnosti
imati kod sebe ovlaštenje (licencu) i Karton o provjeri stručnosti i pokazati
ih na zahtjev ovlaštene osobe.

Rezultati provjere stručnosti na redovnim i izvanredovnim seminarima
za stručno usavršavanje i provjeri stručnosti zaposlenika unose se, bez
obzira na rezultat, u Karton o provjeri stručnosti.

Umjesto izgubljenog, uništenog ili otuđenog Kartona o provjeri stručnosti
Centar za vozila Hrvatske izdaje duplikat, što se obvezno evidentira u
matičnoj knjizi.

Članak 23.

Evidencija iz članka 20. i 22. ovog pravilnika ovjerava se pečatom Centra
za vozila Hrvatske, a potpisuje ju predsjednik Komisije ili po ovlaštenju
predsjednika njegov zamjenik ili članovi Komisije.

Članak 24.

Matična knjiga iz članka 20. ovog pravilnika čuva se kao dokument trajne
vrijednosti.

Testove i izvješća o rezultatima provjere stručnosti zaposlenika čuva
Centar za vozila Hrvatske najmanje dvije godine.

V. POSEBNE ODREDBE

Članak 25.

Djelatnik koji je nezadovoljan ocjenom na provjeri stručnosti može uložiti
prigovor predsjedniku Komisije za provjeru stručnosti.

Predsjednik Komisije je obvezan odmah na seminaru po hitnom postupku,
raspraviti spor i donijeti ocjenu, koja se unosi u Karton o provjeri stručnosti.

Ukoliko djelatnik iz stavka 1. ovog članka nije zadovoljan niti ocjenom
predsjednika Komisije za provjeru stručnosti ima pravo žalbe Upravi Centra
za vozila Hrvatske u roku od 15 dana od dana donošenja ocjene predsjednika
Komisije za provjeru stručnosti.

Članak 26.

Uprava Centra za vozila Hrvatske može odluku predsjednika Komisije za
provjeru stručnosti iz članka 25. stavak 2. ovog pravilnika potvrditi,
izmijeniti i poništiti.

Odluka organa iz stavka 1. ovog članka je konačna.

Ako Uprava Centra za vozila Hrvatske poništi ili izmijeni odluku predsjednika
Komisije za provjeru stručnosti, ocjena upisana u Karton o provjeri stručnosti
će se poništiti, a djelatniku omogućiti ponovno pristupanje provjeri stručnosti
u roku od 15 dana po donošenju takove odluke.

Troškove ponovne provjere stručnosti snosi centar za vozila Hrvatske.

Članak 27.

Stručno usavršavanje i provjera stručnosti zaposlenika koje na takovu
provjeru uputi organ uprave obavlja se na način utvrđen ovim pravilnikom.

Članak 28.

Bliže upute o popunjavanju testova ili druge upute za stručno usavršavanje
i provjeru stručnosti zaposlenika utvrđuje direktor Centra za vozila Hrvatske.

Članak 29.

Odredbe ovog pravilnika odnose se i na stručne djelatnike koji obavljaju
poslove preventivnih tehničkih pregleda.

Članak 30.

Do dana izdavanja ovlaštenja (licence) Ministarstva unutarnjih poslova,
Centar za vozila Hrvatske će uz propisani Karton o provjeri stručnosti
izdati i dozvolu s potrebnim podacima.

VI. ZAVRŠNE ODREDBE

Članak 31.

Stupanjem na snagu ovog pravilnika prestaje važiti Pravilnik o načinu
stručnog usavršavanja i provjere stručnosti kontrolora i drugih radnika
koji rade na stručnim poslovima tehničkih pregleda i registracije vozila
("Narodne novine" 46/90.).

Članak 32.

Ovaj pravilnik stupa na snagu osmog dana od objave u "Narodnim novinama".

I/1 broj: 2278-1/98                                                            Broj:
8589
Zagreb, 18. prosinca 1998.                                                Zagreb,
18. prosinca 1998.
CENTAR ZA VOZILA HRVATSKE                               HRVATSKI AUTOKLUB

 Predsjednik Nadzornog odbora                                         Predsjednik

**Ivan Babovac, dipl. ing.,** v. r.                                         **Tomislav
Družak, dipl. oec.,** v. r.

Pravilnik, NN 166/1998-2048